Document ID: 32000D0426

Komisijas Lēmums
(2000. gada 26. jūnijs),
ar kuru groza Lēmumu 1999/659/EK, ar ko nosaka Eiropas Lauksaimniecības virzības un garantiju fonda Garantiju nodaļas lauku attīstības pasākumu asignējumu paredzamo sadalījumu dalībvalstīm laikposmā no 2000. līdz 2006. gadam
(paziņots ar dokumentu Nr. C(2000) 1648)
(2000/426/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1257/1999 par Eiropas Lauksaimniecības virzības un garantiju fonda (ELVGF) atbalstu lauku attīstībai [1] un jo īpaši tās 46. panta 2. punktu,
tā kā:
(1) Ar Lēmumu 1999/659/EK [2] Komisija ir noteikusi sākotnējos asignējumus dalībvalstīm attiecībā uz lauku attīstības pasākumiem, ko daļēji finansē ELVGF Garantiju nodaļa laikposmā no 2000. līdz 2006. gadam.
(2) Skaidrības un pārredzamības labad jāprecizē izdevumi, ko sedz ar līdzekļiem, kuri piešķirti dalībvalstīm saskaņā ar minēto lēmumu.
(3) ELVGF Garantiju nodaļas maksājumi par papildu pasākumiem, ko reglamentē Padomes Regulas (EEK) Nr. 2078/92, (EEK) Nr. 2079/92 un (EEK) Nr. 2080/92 [3], kas atceltas no 2000. gada 1. janvāra, turpinās attiecībā uz 2000. un turpmākajiem budžeta gadiem. Līdzekļi, kas piešķirti dalībvalstīm laikposmam no 2000. līdz 2006. gadam, arī sedz minētos izdevumus.
(4) Komisijas 1996. gada 16. februāra Regulā (EK) Nr. 296/96 par datiem, kas dalībvalstīm jānosūta, un par Lauksaimniecības Virzības un garantiju fonda (ELVGF) Garantiju nodaļas finansēto izdevumu mēneša grāmatojumiem [4], kurā jaunākie grozījumi izdarīti ar Regulu (EK) Nr. 2761/1999 [5], 7. pantā paredzēts, ka attiecībā uz n gadu jāņem vērā izdevumi, kas dalībvalstīm bijuši no n - 1 gada 16. oktobra līdz n gada 15. oktobrim. Tādēļ izdevumus, kas ELVGF Garantiju nodaļai radušies saistībā ar pasākumiem, kurus reglamentē Regulas (EEK) Nr. 2078/92, (EEK) Nr. 2079/92 un (EEK) Nr. 2080/92, no 1999. gada 16. oktobra, iekļauj 2000. budžeta gadā, un tie jāņem vērā attiecībā uz asignējumiem laikposmam no 2000. līdz 2006. gadam, turklāt pilnvaroto maksātāju izdarītie maksājumi laikposmā no 2006. gada 16. oktobra līdz 31. decembrim iekļaujami 2007. budžeta gadā.
(5) Izrādās, ka saskaņā ar lēmuma pielikumā iekļauto tabulu, kurā noteikti sākotnējie asignējumi dalībvalstīm, nav iespējams precīzi aprēķināt gada budžeta maksimālo apjomu. Minētā tabula attiecīgi jāaizstāj ar sīkāk izstrādātu tabulu, kurā noteiktas summas, ko katra dalībvalsts nedrīkst pārsniegt vienā gadā,
IR PIEŅĒMUSI ŠĀDU LĒMUMU.
1. pants
Lēmumu 1999/659/EK ar šo groza šādi:
1. Lēmuma 1. pantam pievieno šādus punktus:
"Šā panta pirmajā daļā norādītie asignējumi attiecas arī uz:
a) izdevumiem, kas ELVGF Garantiju nodaļai radušies saistībā ar papildu pasākumiem, kurus reglamentē Padomes Regulas (EEK) Nr. 2078/92, (EEK) Nr. 2079/92 un (EEK) Nr. 2080/92, no 2000. budžeta gada, un - saskaņā ar Komisijas Regulas (EK) Nr. 296/96 7. panta noteikumiem - maksājumiem, kurus pilnvarotie maksātāji izdarījuši no 1999. gada 16. oktobra;
b) pārējiem lauku attīstības pasākumiem, kas apstiprināti pirms 2000. gada 1. janvāra un iekļauti jaunās programmas izstrādē, ievērojot Komisijas Regulas (EK) Nr. 2603/1999 [6] 4. panta 2. un 3. punktu.
Laikposmā no 2006. gada 16. oktobra līdz 31. decembrim maksimālā summa, ko dalībvalstis ir tiesīgas saņemt no ELVGF par izdevumiem, ko apmaksājuši šo valstu pilnvarotie maksātāji, nedrīkst pārsniegt minēto dalībvalstu kopējos izdevumus laikposmā no 1999. gada 16. oktobra līdz 31. decembrim."
2. Tabulu minētā lēmuma pielikumā aizstāj ar šā lēmuma pielikumā iekļauto tabulu.
2. pants
Šis lēmums ir adresēts dalībvalstīm.
Briselē, 2000. gada 26. jūnijā

Labels: 18
15
19
6